Unul dintre inculpaţii în cazul uciderii omului de afaceri din Sibiu Adrian Kreiner a fost adus în ţară, în noaptea de marți spre miercuri, din Irlanda.
Marian Cristian Minae, unul dintre ucigașii omului de afaceri sibian Adrian Kreiner, a fost extrădat.
”În noaptea de 30 aprilie spre 1 mai a.c., o escortă a Poliţiei Române a adus în ţară, din Marea Britanie, un bărbat, de 35 de ani, domiciliat în Dolj, urmărit internaţional pentru infracţiunea de omor calificat. Acesta avea emis pe numele lui, de către Tribunalul Sibiu, un mandat de arestare preventivă”, au transmis reprezentanții IPJ Sibiu.
Potrivit acestora, bărbatul a fost identificat în urma schimbului de informaţii realizat de poliţişti din cadrul Centrului de Cooperare Poliţienească Internaţională – I.G.P.R. cu partenerii din Regatul Unit al Marii Britanii şi Irlandei de Nord.
Acesta urmează a fi încarcerat, în vederea executării mandatului, pentru continuarea cercetărilor.
”Reamintim faptul că, în urma cooperării poliţieneşti internaţionale, dintre autorităţile române şi cele din Ungaria, Franţa, Regatul Unit al Marii Britanii şi Irlandei de Nord, precum şi Republica Irlanda, Poliţia Română a localizat doi bărbaţi, ambii în vârstă de 35 de ani, bănuiţi în cauză, pe teritoriul Regatului Unit al Marii Britanii şi Irlandei de Nord, respectiv în Scoţia şi Irlanda de Nord. Cei doi au fost depistaţi de partenerii externi, pe baza informaţiilor oferite de Poliţia Română”, au mai transmis oficialii Poliţiei.
În plus, un alt ucigaș a mărturisit că a fost implicat în crimă și se află în arest de circa patru luni. Ghiță Laurențiu a fost extrădat din Scoția și adus în țară la data de 30 decembrie 2023.
Ba mai mult, autoritățile nu au reușit să dea de urma celui de-al treilea suspect, Costinel Cosmin Zuleam. Oamenii legii au câteva piste, una dintre ele este că acesta este posibil să se fi îndreptat spre vestul Europei sau să fi ajuns în SUA.
Omul de afaceri Adrian Kreiner a fost tâlhărit în stil mafiot în noaptea de 5 /6 noiembrie 2023 în vila sa din Sibiu. Torturat de trei bărbați, ca să le dezvăluie unde ascunde banii pe care aceștia se așteptau să-i găsească în casă, bărbatul a murit pe patul de spital, o zi mai târziu, în data de 7 noiembrie. În noaptea tragediei, în casă se mai aflau iubita și fiica acestuia.
Cea din urmă s-a confruntat cu tâlharii care, sub amenințarea pistolului, i-au cerut de asemenea să le dezvăluie unde este seiful casei. În final, aceștia au plecat cu 16 ceasuri în valoare de sute de mii de euro.